Official Journal L 278 , 29/10/2003 P. 0031 - 0031



NARIADENIE RADY (ES) č. 1891/2003 z 27. októbra 2003, ktorým sa mení a dopĺňa nariadenie (ES) č. 1030/2003 o niektorých reštriktívnych opatreniach voči Libérii RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 301, so zreteľom na spoločnú pozíciu Rady 2001/357/SZBP zo 7. mája 2001 o reštriktívnych opatreniach voči Libérii[1], naposledy zmenenú a doplnenú spoločnou pozíciou 2003/771/SZBP[2], so zreteľom na návrh Komisie, keďže: (1) Bezpečnostná rada Organizácie spojených národov Rezolúciou 1509 (2003) z 19. septembra 2003 rozhodla o zriadení misie Organizácie spojených národov v Libérii (UNMIL), požiadala generálneho tajomníka Organizácie spojených národov o prenos právomoci zo síl ECOWAS pod vedením ECOMIL na UNMIL k 1. októbru 2003 a rozhodla, že by sa mali udeliť výnimky na dodávku zbraní a podobného materiálu pre UNMIL a zabezpečenie zodpovedajúceho odborného technického vzdelávania alebo pomoci z embarga na zbrane a súvisiaceho embarga na odborné technické vzdelávanie a pomoc, ktoré boli uvalené rezolúciou Bezpečnostnej rady Organizácie spojených národov 1343 (2001) zo 7. marca 2001; (2) vzhľadom na rezolúciu 1343 (2001), spoločnú pozíciu 2001/357/SZBP o reštriktívnych opatreniach voči Libérii, predtým zmenenú a doplnenú spoločnou pozíciou 2003/666/SZBP[3], ktorá ukladá reštriktívne opatrenia voči Libérii, ktorú je potrebné opätovne zmeniť a doplniť; spoločná pozícia 2003/771/SZBP upravuje ustanovenia na ďalšie zmeny a doplnenia spoločnej pozície 2001/357/SZBP, s cieľom zosúladiť embargo na zbrane a embargo na súvisiace odborné technické vzdelávanie a pomoc s rezolúciou Bezpečnostnej rady Organizácie spojených národov 1509 (2003); (3) nariadenie Rady (ES) č. 1030/2003 zo 16. júna 2003 o niektorých reštriktívnych opatreniach voči Libérii[4], ktoré okrem iného zakazuje poskytovanie odborného technického vzdelávania a pomoci, ktorá sa týka zbraní a súvisiaceho materiálu všetkých druhov v Libérii, by sa malo zmeniť a doplniť tak, aby upravovalo ďalšie výnimky zo zákazu, ktorý je uvedený v rezolúcii 1509 (2003), PRIJALA TOTO NARIADENIE: Článok 1 Článok 1 ods. 2 nariadenia (ES) č. 1030/2003 sa nahrádza takto: " 2. Zákaz uvedený v ods. 1 sa nevzťahuje na: a) poskytovanie takého odborného technického vzdelávania alebo pomoci, ktoré sú výhradne určené na podporu a používanie misiou Organizácie Spojených národov v Libérii; b) žiadne iné poskytovanie takého odborného technického vzdelávania alebo pomoci, pre ktoré výbor zriadený ods. 14 rezolúcie 1343 (2001) Bezpečnostnej rady Organizácie spojených národov udelil vopred výnimku. Takéto výnimky možno dostať prostredníctvom príslušných orgánov, ktoré sú uvedené na zozname v prílohe I členského štátu, kde je zriadený poskytovateľ služieb. Článok 2 Toto nariadenie nadobúda účinnosť deň po jeho uverejnení v Úradnom vestníku Európskej únie. Uplatňuje sa od 1. októbra 2003. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Luxemburgu 27. októbra 2003 Za Radu predseda A. MATTEOLI [1] Ú. v. ES L 126, 8.5.2001, s. 1. [2] Pozri stranu 50 tohto úradného vestníka. [3] Ú. v. ES L 235, 23.9.2003, s. 28. [4] Ú. v. ES L 150, 18.6.2003, s. 1. Nariadenie naposledy zmenené a doplnené nariadením (ES) č. 1662/2003 (Ú. v. ES L 235, 23.9.2003, s. 1).